મધ્યમ વર્ગના એક પરિવારે નવું ઘર ખરીદવું હોય તો એની સામે પ્રૉપર્ટીની આસમાનને આંબી રહેલી કિંમતો, વ્યાજના ઊંચા દર અને વધતા જતા ફુગાવા જેવી અનેક સમસ્યાઓ હોય છે. આવા સમયે નવા ગ્રાહકોને આકર્ષવા માટે બિલ્ડરો નવી-નવી યોજનાઓ લઈને આવતા હોય છે અને એમાં એક છે ૨૦:૮૦ સ્કીમ. આ સ્કીમમાં ઘર ખરીદનારા ગ્રાહકે ફ્લૅટની કિંમતની ૨૦ ટકા રકમ અપફ્રન્ટ તરીકે આપવી પડતી હોય છે. એ પછી પ્રથમ બે વર્ષ સુધી તેમણે કોઈ મન્થ્લી ઇન્સ્ટૉલમેન્ટ કે વ્યાજની રકમ ચૂકવવી પડતી નથી. આમ પ્રૉપર્ટી ખરીદનારા ગ્રાહકને પહેલાં બે વર્ષ સુધી તેની પ્રૉપર્ટીની ૮૦ ટકા રકમ પર વ્યાજ ચૂકવવાની ઝંઝટમાંથી રાહત મળે છે.